Пасля смерці аўтара ўсё змяняецца. Новых твораў больш не з’явіцца, а напісаныя — як данесці спадчыну да слухача? Выканальніцкія калектывы сёння занятыя іншым — прыцягненнем публікі, выхадам на самаакупнасць, што вымушае музыкантаў звяртацца найперш не да айчыннай спадчыны, а да “раскручаных” тэм. А яшчэ творчасць — гэта такая рэч, якая патрабуе перагляду, пераацэнкі, часам проста асэнсавання, для чаго неабходна хаця б невялікая часавая адлегласць. І што? Хто ўсім гэтым займаецца? Хіба навучальныя ўстановы, якія акумулююць у сабе значны навуковы патэнцыял.